钦定古今图书集成/理学汇编/学行典/第293卷 > 荀悦申鉴 > 《政体》
## 钦定古今图书集成/理学汇编/学行典/第293卷 > 荀悦申鉴 > 《政体》

“君子以情用，小人以刑用。”荣辱者，赏罚之精华也。故
《礼》教荣辱以加君子，化其情也；桎梏鞭扑以加小人，
治其刑也。君子不犯辱，况于刑乎？小人不忌刑，况于
辱乎？若夫中人之伦，则刑礼兼焉。教化之废，推中人
而坠于小人之域；教化之行，引中人而纳于君子之
涂，是谓章化。小人之情，缓则骄，骄则恣，恣则急，急则
怨，怨则畔，危则谋乱，安则思欲，非威强无以惩之。